สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 14 ม.ค.59
14 ม.ค. 2559

– ช่วงเย็นนี้ เงินเยนปิดตลาดที่ระดับ 117.70/118.00 เยน/ดอลลาร์ จากช่วงเช้าที่ระดับ 117.48/50 เยน/ดอลลาร์
– ส่วนเงินยูโร ช่วงเย็นนี้อยู่ที่ระดับ  1.0890/0915 ดอลลาร์/ยูโร จากช่วงเช้าที่ระดับ 1.0882/0884 ดอลลาร์/ยูโร
– ดัชนี SET ปิดวันนี้ที่ระดับ 1,263.29 ลดลง 15.32 จุด หรือ 1.20% โดยมีมูลค่าการซื้อขาย 45,612 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 687.39 ล้านบาท (SET+MAI)
 
– สำนักงานคณะกรรมการนโยบายรัฐวิสาหกิจ (สคร.) เตรียมเสนอ ร่าง พ.ร.บ.การพัฒนาการกำกับดูแลและบริหารรัฐวิสาหกิจ ให้แก่คณะกรรมการนโยบายรัฐวิสาหกิจ (คนร.) หรือซุปเปอร์บอร์ดได้พิจารณาในวันที่ 18 ม.ค.นี้ ซึ่งกฎหมายนี้มีวัตถุประสงค์เพื่อยกระดับรัฐวิสาหกิจให้มีประสิทธิภาพมากขึ้น ผ่านการนำหลักบรรษัทภิบาลที่ดีตามมาตรฐานสากลมาปรับใช้กับรัฐวิสาหกิจทุกแห่ง รวมทั้งการจัดตั้งบรรษัทวิสาหกิจแห่งชาติขึ้น เพื่อเพิ่มมูลค่าและประสิทธิภาพของรัฐวิสาหกิจที่เป็นบริษัท
– ธนาคารกลางอินโดนีเซีย ประกาศลดอัตราดอกเบี้ยลง 0.25% สู่ระดับ 7.25% จากระดับ 7.5% ตรงข้ามกับที่นักวิเคราะห์ส่วนใหญ่คาดการณ์ว่าธนาคารกลางจะคงอัตราดอกเบี้ยไว้ที่ระดับเดิม ทั้งนี้ ธนาคารกลางอินโดนีเซียปรับลดอัตราดอกเบี้ยลงเป็นครั้งแรกในรอบ 11 เดือน โดยมีเป้าหมายที่จะกระตุ้นการขยายตัวทางเศรษฐกิจ แม้ธนาคารกลางมีความกังวลว่าการลดอัตราดอกเบี้ยอาจส่งผลให้สกุลเงินรูเปียห์อ่อนค่าลงอีกก็ตาม
– ผู้ว่าการธนาคารกลางเกาหลีใต้ (BOK) กล่าวว่า ธนาคารกลางเกาหลีใต้ได้ปรับลดคาดการณ์การเติบโตทางเศรษฐกิจในปี 2559 ลงเหลือ 3.0% จากก่อนหน้านี้ที่เคยประเมินไว้ที่ระดับ 3.2% หลังตัดสินใจคงอัตราดอกเบี้ยอ้างอิงไว้ที่ระดับ 1.5% ซึ่งต่ำสุดเป็นประวัติการณ์
– ธนาคารกลางเกาหลีใต้เปิดเผยว่า สกุลเงินวอนของเกาหลีใต้ในปี 2558 มีความผันผวนสูงสุดในรอบ 4 ปี อันเนื่องมาจากการเคลื่อนไหวอย่างรุนแรงของดอลลาร์สหรัฐ ซึ่งเป็นผลมาจากกระแสคาดการณ์เกี่ยวกับการปรับขึ้นอัตราดอกเบี้ยของสหรัฐ
– สำนักงานสถิติกลางของเยอรมนี เปิดเผยว่า เศรษฐกิจเยอรมนีขยายตัว 1.7% ในปี 2558 สอดคล้องกับการคาดการณ์ของรัฐบาลเยอรมนี และดีกว่าอัตราการขยายตัวของปี 2557 ซึ่งอยู่ที่ 1.6% ขณะที่การส่งออกในปี 2558 ขยายตัว 5.4% ซึ่งเพิ่มขึ้นเมื่อเทียบการขยายตัว 4% ในปีก่อนหน้า ส่วนการนำเข้าขยายตัว 5.7% ซึ่งเพิ่มขึ้นจากที่ขยายตัว 3.7% ในปี 2557
– นายโยชิฮิเดะ สึกะ เลขาธิการคณะรัฐมนตรีญี่ปุ่น เปิดเผยว่า ญี่ปุ่นกำลังเตรียมการทำข้อตกลงสว็อปสกุลเงินร่วมกับเกาหลีใต้หากจำเป็น ทั้งนี้ ญี่ปุ่นและเกาหลีใต้สิ้นสุดการทำข้อตกลงฉบับเก่าระยะเวลา 14 ปีเมื่อเดือนก.พ.58 โดยมีความเป็นไปได้มากยิ่งขึ้นที่ทั้ง 2 ประเทศจะกลับมาทำข้อตกลงดังกล่าวต่อ หลังบรรลุข้อตกลงในการยุติปมพิพาททาสทางเพศสมัยสงครามโลกเมื่อเดือนที่แล้ว
– กระทรวงพาณิชย์จีน เปิดเผยว่า การลงทุนโดยตรงจากต่างประเทศ (FDI) ที่หลั่งไหลสู่จีนในปี 2558 เพิ่มขึ้น 6.4% เมื่อเทียบรายปี แตะระดับ 1.2627 แสนล้านหยวน โดยการลงทุนของต่างชาติในภาคอุตสาหกรรมบริการ ปรับตัวขึ้น 17.3% ซึ่งคิดเป็นสัดส่วน 61.1% ของปริมาณ FDI ในช่วงปีที่แล้ว
 
ที่มา: สำนักข่าวอินโฟเควสท์